Amansan adwumakuo a wɔyɛ Aluminium nnadeɛ yi bi ho adwuma, Volta Aluminium Company a yɛtwa no tia ka no VALCO adundum wɔn anyinam ahoɔden mfidie ɛsiane ahokyerɛ a wɔrekɔ mu no nti.
Adwumayɛfoɔ a wɔn werɛ ahoɔ yi kyerɛ sɛ sɛ wodane wɔn akatua no mu firi sidi kɔ dɔlla mu a ɛnnuru US$ 300 bosome no nyinaa, ɛnna ɛfiri afe a atwa mu no mu no, wɔnhunuu ntomu biara wɔ ho.
Wɔde saa asɛm yi ho soboɔ no bɔ nnipa binom a ɛsɛ sɛ anka wɔkɔ ahomegyeɛ mu nanso wɔda so ara wɔ adwuma mu regye akatua. Wei nti ɛho hia sɛ mpanimfoɔ bɛhwɛ ama wɔafiri hɔ akɔ.
Adwumayɛfoɔ no pɛ sɛ mpanimfoɔ binom a wɔhwɛ adwumakuo no so no firi wɔn diberɛ no so ɛsiane sɛ baabi a wɔaduru no, ɛyɛ nhyɛ sɛ wɔn mfeɛ no nti wɔfiri adwuma no mu.
Adwumayɛfoɔ no binom a wɔwɔ ɔfa a wɔyɛ Aluminuim no too wɔn adwuma no agyeegyeemu, ɛnna wɔde asa baa gyinaa mu saa nnwom a ɔde mfidie a wɔhyɛhyɛ no wɔ adwumakuo no anim a ano yɛ den no rebɔ no.
Wɔn a wɔaka no nso aboaboa wɔn ano akuo akuo rebɔ nkɔmmɔ berɛ a anka ɛsɛ sɛ wɔde yɛ adwuma no mu.
Ansa na weinom rebɛsi no, wɔde konteena kɛseɛ pa ara bɛsii kwan no a ɛda adwuma no anim no, sɛdeɛ ɛbɛyɛ a saa mpanimfoɔ yi nnya kwan nwura mu. Nanso bammɔ kuo no baa mu bɛyi firii kwan no mu.
Edgar Tetteh a ɔyɛ dwamtenani a ɔhwɛ VALCO nkabomkuo nsɛnsɛm soɔ no de too dwa sɛ, wɔdanee wɔn nneɛma a wɔde yɛ adwuma guu hɔ wieeɛ no, wɔadum afidie a ɛma wɔn anyiman ahoɔden ma wɔde yɛ adwuma no nso.
Ↄkaa sɛ; “Yɛwɔ aniberɛ mu ɛsiane sɛ yɛmpɛ sɛ yɛhunu nnipa binom a anka ɛsɛsɛ wɔkɔ ahomegyeɛ mu no wɔ ɛha. Wɔretwe yɛn sikasɛm no mu dodo na wɔn nti wɔmma yɛn akatua a ɛsɛ yɛn. Odwumayɛni biara nni wiase yi mu baabiara a ɔyɛ nnadeɛ adwuma yi bi a n’akatua nnuru US$ 1,000, sɛ yɛdane sika a wɔde tua yɛn ka no firi sidi mu a ɛnne US$ 300 na ɛyɛ pɛ. Adwumayɛfoɔ a wɔnni mpanin dibea no rebrɛ.”
